CELEX: 62016TN0047
Language: lt
Date: 2016-02-02 00:00:00
Title: Byla T-47/16: 2016 m. vasario 2 d. pareikštas ieškinys byloje Sigma Orionis/REA

14.3.2016   
            
            
               LT
            
            
               Europos Sąjungos oficialusis leidinys
            
            
               C 98/58
            
         2016 m. vasario 2 d. pareikštas ieškinys byloje Sigma Orionis/REA
   
   (Byla T-47/16)
   (2016/C 098/74)
   Proceso kalba: prancūzų
   
      Šalys
   
   
      Ieškovė: Sigma Orionis SA (Valbonas, Prancūzija), atstovaujama advokatų S. Orlandi ir T. Martin
   
      Atsakovė: Mokslinių tyrimų vykdomoji įstaiga (REA)
   
      Reikalavimai
   
   Ieškovė Bendrojo Teismo prašo:
   Pripažinti ir nuspręsti, kad:
   
               —
            
            
               REA neįvykdė savo sutartinių įsipareigojimų pagal dotacijos sutartį H2020, nes sustabdė visus mokėjimus ieškovei, remdamasi neteisėtai parengta OLAF tyrimo ataskaita,
            
         
               —
            
            
               nepatenkinus šio reikalavimo – įpareigoti paskirti ekspertą, kad šis nustatytų pagal nagrinėjamą dotacijos sutartį ieškovei neginčytinai mokėtinas sumas.
            
         Priteisti iš atsakovės:
   
               —
            
            
               sumas, mokėtinas pagal dotacijos sutartį H2020, t. y. 425 406,25 euro, su palūkanomis už pavėluotą mokėjimą pagal 21 straipsnio 11 dalies 1 punktą, apskaičiuotas nuo mokėtinų sumų nesumokėjimo dienos pagal palūkanų normą, kurią Europos Centrinis Bankas (ECB) taiko savo pagrindinėms refinansavimo operacijoms, padidinus ją trimis su puse procentinio punkto,
            
         
               —
            
            
               papildomos ieškovės patirtos žalos atlyginimą, šiame etape įvertintą 1 500 000 eurų, su sąlyga, kad vykstant procesui ši suma gali būti padidinta arba sumažinta,
            
         
               —
            
            
               bylinėjimosi išlaidas.
            
         
      Ieškinio pagrindai ir pagrindiniai argumentai
   
   Grįsdama ieškinį ieškovė remiasi dviem pagrindais.
   
               1.
            
            
               Pirmasis ieškinio pagrindas susijęs su tuo, kad siekdama pagrįsti savo sprendimą sustabdyti visus mokėjimus ieškovei, Mokslinių tyrimų vykdomoji įstaiga (REA) negali remtis tyrimo ataskaita, parengta pagal neteisėtai gautus įrodymus. Ieškovė šiuo klausimu tvirtina, kad, kadangi REA rėmėsi neteisėtai gautais įrodymais, ir mokėjimų sustabdymas, ir dotacijos sutarčių nutraukimas yra neteisėti.
            
         
               2.
            
            
               Antrasis ieškinio pagrindas susijęs su proporcingumo principo pažeidimu, nes įvairiose techninių auditų ataskaitose buvo padaryta ta pati išvada, kad ieškovė naudojosi ištekliais laikydamasi ekonomiškumo, našumo ir patikimo finansų valdymo principų. Tuo remiantis darytina išvada, kad REA negali teigti pagrįstai konstatavusi, kad ieškovė padarė su kitomis dotacijomis susijusių pažeidimų, kuriais būtų galima pagrįsti nagrinėjamų dotacijų sutarčių nutraukimą ir mokėjimų pagal jas sustabdymą. Be to, vienintelis ieškovės finansavimo šaltinis yra dalyvavimas dotacijų sutartyse, ir be naujų ES projektų ji neišvengiamai patirtų bankrotą.